Boek sal nie onttrek word nie, verseker uitgewerOmslag van The President’s Keepers (NB Uitgewers) NB Uitgewers het Maandag ŉ prokureursbrief aan die Staatsveiligheidsagentskap (SVA) gestuur om te bevestig dat die maatskappy nie Jacques Pauw se nuwe boek, The President’s Keepers, sal onttrek nie. Die brief, wat ook op NB Uitgewers se Twitter-blad gepubliseer is, is in reaksie op die SVA wat ŉ kennisgewing aan die uitgewers gestuur het om te sê die boek is “vol feitefoute” en bedreig glo nasionale veiligheid. NB Uitgewers ontken die SVA se bewerings. “Ons kliënte hou vol dat die inligting in die boek waar is en ongetwyfeld van openbare belang is,” lui die brief van Willem de Klerk-prokureurs. “Die publikasie van die boek, insluitend dele wat na die Staatsveiligheidsagentskap verwys, is geregverdig en wettig kragtens ons kliënt se grondwetlike reg tot vryheid van uitdrukking.” Volgens die dokument sal die uitgewers nie die boek onttrek nie, en geen wysigings sal in die boek gemaak word nie. NB Uitgewers voer aan die boek is al langer as ŉ week elektronies beskikbaar en dat inligting wat in die boek vervat is, reeds wyd deur Suid-Afrikaanse en internasionale media gepubliseer is. Sommige van die bewerings in die boek sluit in dat pres. Jacob Zuma tydens die eerste paar maande van sy presidentskap ŉ salaristrekker was by Royal Security en ŉ maandelikse salaris van R1 miljoen ontvang het. Hy het na bewering ook versuim om belastingopgawes tydens die eerste paar jaar, in sy amp as president, in te dien. Die SVA het die uitgewers kans gegun tot Dinsdag om die boek te onttrek, of gedreig dat hulle regstappe sal neem. Brian Dube, woordvoerder van die SVA, het aan die African News Agency (ANA) gesê hulle sal die brief oorweeg en die SVA sal daarna besluit op die volgende stap.